
Anyának és apának

Mindig szeretni foglak titeket


Első fejezet

Ahogy azon a ragyogó, napsütéses reggelen végigsétáltam a Little Leyton-i Bluebell sétányon, annyira csendes és nyugodt volt minden, hogy szinte Hófehérkének képzeltem magam. Csupán a madarak csivitelését hallottam, és a vidéki erdő mélyén serénykedő állatok halk neszezését. Már a reggelünk is kalandosan indult: mókusok és nyulak kísértek minket utunkon, majd egy megriadt őzike szaladt vissza a fák közé, nem sokkal később pedig egy gém állt büszkén a folyó partján. Mindenfelé rügyek fakadtak a fákon, az új kezdet ígéretét hordozva. Mély levegőt vettem, a lelkemet elégedettség töltötte el. Ó, igen! Ez az élet. Még az sem tudta elrontani ezt az idillt, hogy rezegni kezdett a zsebemben a mobilom…

Na jó… talán mégis. Nem tudtam tovább figyelmen kívül hagyni a sürgető jelzést, így megálltam egy pillanatra, és előkaptam a farmernadrágom hátsó zsebéből, hogy megnézzem az üzenetet, mielőtt…

– Milo?

Egy nagy csobbanás és kétségbeesett kapálózás zaja hirtelen visszarántott a valóságba. Alig egy pillanatra álltam meg. Ennyi idő alatt csak nem tűnt el az a kis gazfickó?!

– Milo! – kiáltottam, miközben gyorsan visszatettem a zsebembe a telefont. – Hol vagy?

Végignéztem a sétányon, azon az úton, amit a Bluebell erdő mentén már megtettünk, de sehol sem láttam a kis cockapoo kutyát. Milo ritkán távolodott el tőlem, ezért már kezdett éledezni bennem a szorongás. Átszaladtam az ösvény túloldalára, lábujjhegyre állva próbáltam belesni a fák közé, majd lenéztem a meredek, sáros partoldalon a folyóhoz. Atyaég! Ott volt. A szívem kihagyott egy ütemet. Fehér, göndör kis fejét alig láttam, ahogy újra és újra a víz alá merült, a nyelve félrecsúszva lógott ki a szájából, és a máskor oly barátságos barna szemében vad rémület tükröződött.

– Gyere ide, Milo! – szóltam neki, inkább reménykedve, mint parancsolva, majd átmásztam a dróthálón, és lecsúsztam a partra. Semmi gond, gondoltam, miközben a szívverésem egyre gyorsult. A kutyák mind remek úszók, nem igaz? – Milo, erre gyere! – hívtam a part széléről. Combomra csaptam a kezemmel, karommal úszómozdulatokat utánoztam, hátha veszi a lapot. De esze ágában sem volt. Semmi jelét nem mutatta annak, hogy valaha is hallott volna a kutyaúszásról, ehelyett mintha minden erejével azon lett volna, hogy minél több vizet nyeljen le, miközben szörnyű hörgő hangokat adott ki.

– Te jó ég, Milo, gyere ide! Meg tudod csinálni. Kérlek, ne fulladj meg. Mrs. Anderson sosem bocsátaná meg nekem…

Mivel úgy tűnt, hogy egyáltalán nem szándékozik engedelmeskedni, gyorsan kibújtam a kabátomból, és ledobtam magam mögé a földre, nem törődve a csípős reggeli hideggel. Nem volt más választásom. Ha azt akartam, hogy Milo épségben hazatérjen, és ezt nagyon is akartam, akkor bizony be kellett mennem utána a vízbe, elvégre nem mutatna túl jól a frissen indított kutyasétáltató vállalkozásom portfóliójában, ha már az első hónapban vízbe fulladna az egyik kis kedvenc. Hálás voltam, hogy épp ma húztam fel az új, élénk rózsaszín gumicsizmámat, amit kifejezetten kutyasétáltatáshoz vettem. Óvatosan beléptem a vízbe. Aztán még egy lépést tettem. Lassan, megfontoltan haladtam át a sűrű, kusza sás között, amikor hirtelen a meder sokkal mélyebb lett. A szívem egyre hevesebben vert, mert egy hangos csobbanással a folyó zavaros vizébe zuhantam, ezzel együtt a csizmám is megtelt vízzel.

– Ó, ne! Pfuj! – borzongtam meg. – Ez… undorító. – A hideg a csontomig hatolt. – MILO!

A hülye kutya pont ebben a pillanatban döntött úgy, hogy mégis tud úszni, de persze az ellenkező irányba, mint amerre én voltam. Nagyszerű!

– Gyere ide! – kiáltottam, miközben előrelendültem, épphogy nem estem hasra a vízben, és megragadtam az átázott, bűzös kis testét. Egy pillanatra megálltam, hogy levegőhöz jussak, majd megfordultam, és elindultam visszafelé, küzdve az erős sodrással, miközben mindenféle keresetlen szavakat mormoltam Milo fülébe.

– Minden rendben? – szólalt meg egy határozott férfihang. – Segíthetek?

Kidőltem a partra, Milo kicsúszott a kezemből, én pedig sáros kézzel igyekeztem ráadni a pórázt. Legközelebb még csak esélyt sem adok neki a meglógásra, az biztos. Nehézkes mozdulatokkal, csuromvizesen evickéltem ki a vízből, talpra álltam, és megfordultam, hogy lássam, ki beszélt hozzám. A folyó túloldalán egy vízálló kabátot viselő férfi állt két kecses vadászkutya társaságában, és figyelmesen méregetett.

Igyekeztem összeszedni magam, és lecsillapítani heves szívverésemet. Magas, sötét hajú és persze jóképű. Ó, istenem… pont most? Sem az idő, sem a hely nem alkalmas.

– Köszönöm, jól vagyok – mondtam, bár teljesen biztos voltam benne, hogy nem úgy nézek ki. Az arcom lángolt, hosszú hajam az arcomba tapadt, alig láttam a férfit. Megborzongtam, libabőrös lettem. Félresimítottam az arcomból a hajamat, és próbáltam mosolyogni, mintha nem lennék csupa víz, és nem vacognék, de valószínűleg nem sikerült megtévesztenem. A férfi szeme összeszűkült, ajka, ami egyébként telt volt és szép ívű, alig észrevehetően megrándult. A lábam alatt tócsává gyűlt a ruhámból kicsorgó víz, Milo pedig, mintha mit sem számítana a jeges fürdő, megrázta magát, újabb adag vizet zúdítva rám.

– A kutya beleesett a vízbe, de már minden rendben – töröltem meg a homlokomat a pulóverem ujjával, majd lehajoltam, hogy felvegyem a földön heverő kabátomat. Bár sok melegséget nem remélhettem tőle, tekintve, hogy az összes ruhám csuromvíz volt.

– Teljesen átáztál. Biztos, hogy jól vagy? A házam ott van a mező túloldalán. Ha gondolod, átjöhetsz megszáradni, rendbe szedni magad.

Igazán kedves ajánlat volt, de jelen pillanatban az utolsó dolog, amire vágytam, az a megaláztatás folytatása. Ezt a jelenetet senkivel nem akartam megosztani, különösen nem azzal a férfival, akit most, hogy közelebbről is megfigyelhettem, még vonzóbbnak tűnt. A „jóképű” szinte sértés lett volna erre az arcra. Olyan 190 centi magas lehetett, széles váll, kócos haj és sötét, okos szem. Hát persze. Ez mindig így van, nem? Egy tucat társkereső oldalon görgeted az arcokat a kanapéd kényelméből, és egy sem tetszik, aztán egy fagyos reggelen, vizesen, csapzottan, mint egy ázott patkány, belebotlasz egy igazán szép példányba. Miért is áltattam magam? Ő nem csak szép példány volt, egyenesen gyönyörű.

– Tényleg minden rendben. Én is közel lakom – mondtam. Nem tetszett, ahogy a kutyái rám néztek. Fensőbbségesen, lenézően. Mintha soha nem viselkednének úgy, mint Milo. Ahogy ott álltak egyenesen, büszkén, gazdájukra figyelve, minden mozdulatára és szavára reagálva, elképzelni sem tudtam, hogy valaha is ellenszegülnének a gazdájuknak. Persze nem azt mondják, hogy a kutyák olyanok, mint a gazdájuk? A túlpartról áradó felsőbbrendűség szinte tapintható volt.

– Azért köszönöm – intettem vidáman, és most már nagyon szerettem volna elindulni, mert a hideg egészen a csontomig hatolt. Minden maradék méltóságomat összekaparva megfordultam, és elindultam anélkül, hogy hátranéztem volna.

Ahogy Milo és én hazafelé tartottunk, elgondolkodtam, vajon mit is értett azon a férfi, amikor azt mondta, hogy a mező túloldalán lakik. Igaz, néhány évig távol voltam Little Leytontól, de ez egy kisváros, azt hittem, még mindig ismerek itt mindenkit. Bár ez már nyilvánvalóan nem volt igaz. Az idő nem állt meg, míg én távol voltam. Elvégeztem az egyetemet, három évig dolgoztam a nagyvárosban, és könyvelői képesítést szereztem. Aligha várhattam, hogy hazajövök, és minden pont ott folytatódik, ahol abbahagytam, ahogy azt a jóképű idegen is bizonyította. Little Leyton mindig is az otthonom marad, de mivel a szüleim most külföldön vannak, apa nemrég kilenc hónapra szóló szerződést kapott Dubajban, és a gyerekkori barátaim is szétszéledtek, azon tűnődtem, vajon jó döntés volt-e visszatérni.

A domb tetején megálltam és visszanéztem. Mély levegőt vettem, és végigpillantottam a lenyűgöző vidéken: zöld mezők, ameddig a szem ellát. Még az ázott alsóruházat sem tudta elrontani ezt a látványt. Ha kellett volna ok, hogy miért vonz annyira ez a hely, hát most megkaptam. A völgy alján terpeszkedett a Braithwaite-birtok épületegyüttese. Egykor Braithwaite gróf otthona volt, majd a gyönyörű kúria hosszú ideig elhagyatottan állt, de mostanra alapos felújításon esett át, és úgy ragyogott, mint egy ékkő a tájban. A birtokon túl látszott az új lakópark, amely azóta épült, hogy elköltöztem. Nyilván arra gondolt a férfi, amikor a házáról beszélt. Teljesen elfeledkeztem a fejlesztésről. Amikor elmentem, még csak tervben volt, most meg már élő, nyüzsgő közösségnek tűnt.

Milo felugrott a lábamra, jelezve, hogy ideje indulni.

– Akkor gyerünk – mondtam –, vigyünk haza téged.

Dideregve felgyorsítottuk a lépteinket, elhaladva a kedves kis fakapu mellett, amely a Szent Cuthbert-templomhoz vezetett. Ez volt az a szász templom, ahol anya és apa összeházasodtak, és engem megkereszteltek. Rengeteg gyerekkori emlékem kötődik ide: húsvéti misék, nyári vásárok, termésünnepek és a karácsony előtti gyertyafényes istentiszteletek. Jó érzés volt tudni, hogy bármi is változott Little Leytonban, bizonyos dolgok mindig ugyanazok maradnak.

Kétség sem fért hozzá, hogy Little Leytonban élni és dolgozni sokkal élvezetesebb, mint Londonban a zsúfolt metrón zötykölődni. Oké, lehet, hogy kutyafelügyeletet vállalni, és néha besegíteni a Dog & Duck pubban nem épp ugyanaz, mint a „Big Five” egyikének tanácsadójaként dolgozni a városban, de jelenleg tökéletesen megfelelt nekem. Elvégre ez nem is volt végleges döntés.

Amikor váratlanul elbocsátottak, pont akkor járt le annak a londoni kis lyuknak a bérleti szerződése, amelyben éltem. Ráadásul a főbérlő szerint épp akkor jött el az ideje, hogy megduplázza a lakbért, nos… egy hirtelen ötlettől vezérelve úgy döntöttem, ez a megfelelő alkalom a hazaköltözésre. A cég által adott végkielégítés lehetőséget biztosított arra, hogy legyen időm újraértékelni az életemet, és kitalálni, mit is szeretnék kezdeni magammal. Három hónap itthon pont elegendő idő az átgondoláshoz. Nincs ok a pánikra. Ha akarnám, bármikor találhatnék egy jól fizető állást a nagyvárosban. Lakásokat meg tucatszám hirdetnek. Az utolsó dolog, amire most vágytam, hogy egy hirtelen, félelemből fakadó döntéssel reagáljak a megváltozott körülményeimre.

Az eső lassan szemerkélni kezdett, felhúztam a kabátom kapucniját, és megrántottam Milo pórázát. Teljesen egyértelmű. Itt akartam lenni. Egyszerű, nyugodt életet szeretnék élni, ahol a legnagyobb gondot a rakoncátlan kutyák jelentik. Egy nem várt fürdőzés a folyóban igazán semmiség a véget nem érő megbeszélésekhez és éjszakába nyúló munkanapokhoz képest. Ez az új életritmus tökéletes lesz, csak egy kis időre van szükségem, míg hozzászokom.


Második fejezet

Mielőtt visszavittem volna Milót Mrs. Andersonhoz, beugrottunk hozzám. Nem tartozott az alapszolgáltatásaim közé, de a szükség törvényt bont. Nem akartam, hogy Mrs. Anderson megtudja Milo kis kalandját a folyóban, szigorúan meg is eskettem a kutyát, hogy hallgat róla, de az a nyirkos, áporodott szag, ami a póráz végéről áradt, igencsak árulkodó volt. Pfuj! Felhúztam az orrom, és úgy döntöttem, inkább a számon veszek levegőt, az biztosabb.

A konyhában meleg vizet engedtem a mosogatóba, kutyasampont adtam hozzá, és jó alaposan lemostam az ázott ebet. Nem volt könnyű dolgom, mert Milo mindent megtett, hogy kibújjon a kezem közül, és lerázza magáról a rengeteg vizet… főként a falakra. Egyedül annak örültem, hogy anya nincs itthon, és nem láthatja, milyen rendetlenséget csináltunk a konyhában. Mire visszaköltöztem Little Leytonba, a szüleim már elutaztak Dubajba, és örömmel hagyták rám a házat, így legalább nem kellett albérletet fizetnem, szóval minden szempontból ideális volt a helyzet.

Épp indulni készültünk, Milo új frizurával, én pedig száraz, tiszta ruhában, amikor a telefonom rezegni kezdett. Ismeretlen szám hívott, úgyhogy rögtön üzleti üzemmódba kapcsoltam.

– Jó reggelt kívánok! Itt a kutya legjobb barátja, Ellie Browne beszél. Miben segíthetek?

Valahányszor kimondtam a kutyafelügyeleti vállalkozásom nevét, mindig szélesen mosolyogtam. A saját főnököm vagyok. Még mindig alig tudtam elhinni. Csak az ügyfeleimnek és a kutyáiknak tartozom elszámolással, és mind egytől egyig imádni valóak. A legproblémásabb ügyfelem Bruno volt, mármint a kutya, nem a gazdája. Az a bokszer úgy rángatta a pórázt, hogy majdnem kiszakította a karomat, de ennél nagyobb kihívás nem ért, másfelől keményen dolgoztam azon, hogy leszoktassam Brunót a rossz beidegződésekről. Még hosszú út állt előttünk, de sokkal elnézőbb voltam Bruno fura rigolyáival, mint korábban némely nehezen kezelhető londoni ügyfelemmel.

A hölgy a vonal másik végén Rula volt, aki az egyik ügyfelem, Gemma Jones ajánlására keresett meg, és az árakról meg a szabad időpontokról érdeklődött.

– Dobok majd be szórólapot a postaládájába, abban minden benne lesz – mondtam. – És ha szeretné, szívesen elugrom, hogy megismerkedjek Rockyval is.

Beállítottam egy emlékeztetőt a telefonomon, hogy később, amikor a pubba megyek dolgozni, útba ejtsem Rulát. Előbb viszont Milo visszaszolgáltatása következett.

– Jaj, hát szent ég, Ellie – tárta ki az ajtót Mrs. Anderson, mikor megérkeztünk. – Mit műveltél Milóval? – A gyomrom görcsbe rándult, miközben levette a szemüvegét, és közelebb hajolt a kutyához. – Teljesen másképp néz ki!

A nevetésem kissé erőltetett volt.

– Nos, kissé sáros lett séta közben, úgyhogy gondoltam, egy kis fürdés nem árt neki.

Hm. Talán túlságosan is kifésültem a göndör bundáját, mert úgy nézett ki, mintha épp egy kutyakozmetikából jött volna samponozás és dauer után.

– Ez ám a kiszolgálás! Én ilyet nem adok neked, igaz, Milo? Á, az én kis drágám… Mindig összekoszolja magát a sétáknál. Csoda, hogy most nem ugrott bele a folyóba, pedig az szokott lenni a kis trükkje.

– Tényleg? – kérdeztem kényszeredett vigyorral. Ezt eddig miért nem mondta?

– Ó, néha igazi kis rosszcsont tud lenni. Valószínűleg most jól viselkedett nálad. És úgy tűnik, jól is érezte magát. Ugyanígy a jövő héten?

– Nagyszerű, beírom a naptáramba.

Melléírom azt is, hogy Milót többé nem engedem el pórázról. Bár reméltem, Mrs. Anderson nem gondolja majd, hogy ezentúl a heti fürdetés is benne van az árban.

A naptáram szépen kezdett megtelni foglalásokkal. Amikor hazaköltöztem Londonból, rögtön tudtam, hogy szükségem lesz valamire, ami kitölti a napjaimat, valami egyszerű, élvezetes dologra. Ekkor jött a kutyasétáltatás ötlete. Készítettem néhány szórólapot a számítógépen, és bedobáltam őket a város összes házának postaládájába. Pár napon belül megérkezett az első ügyfél, és a hírem gyorsan terjedt. Gyerekkoromban mindig volt kutyánk, és nagyon hiányzott, hogy most nincs sajátom. Londonban lehetetlen lett volna, most pedig nem tudtam, meddig maradok, így nem akartam belevágni. A kutyás munka viszont lehetőséget adott arra, hogy kiélvezzem az állatok társaságát anélkül, hogy teljes felelősséget kellene vállalnom. Tényleg megvolt benne minden, amit csak az ember kívánhat. Igazi valóra vált álom volt.

A pultozással együtt úgy el voltam foglalva, mint még soha. Ugyanakkor egyik sem tűnt valódi munkának. Bár esténként hullafáradtan estem be az ágyba, alighogy a fejem a párnára ért, már aludtam is, méghozzá elégedett, nyugodt álommal. Nem az a fajta kimerültség tört rám, amitől sírni tudtam volna, és nem forgolódtam álmatlanul az éjszaka közepéig. A vállam nem sajgott a feszültségtől, a szemem nem volt kipirosodva a nyolcórás monitornézéstől. A friss levegő hatására azok a fejfájások is eltűntek, amelyek Londonban heti rendszerességgel kínoztak. És még fél kilót is leadtam, ami nem is csoda ennyi gyaloglás mellett.

Aznap még egy kutyás feladat várt rám: Mrs. Elmore kérte, hogy sétáltassam meg a kis border terrierjét, Rosie-t, amíg ő a csípőprotézis-műtétje után lábadozik. Rosie egy tünemény volt, tizenkét éves, és még Mrs. Elmore-nál is lassabban sétált. Minden egyes levélnél és illatos bokornál megállt, így sétánk inkább volt andalgás, mint bármi más. Milo vízi kalandjának megismétlésére vele aztán végképp nem volt esély. Tökéletes lezárása volt a napnak. Utána hazarohantam, gyorsan megettem egy szendvicset és készítettem egy csésze teát, aztán irány a kocsma, és este csapolás a helyieknek.

A főutcán, Josh Reynolds régiségboltja és Polly virágüzlete között, szerényen húzódott meg a Dog & Duck tizennyolcadik századi épülete. Kívülről semmi különös, de amint beléptél, rögtön megérintett valami otthonos báj. Fekete gerendák, nyitott kandalló, kenyérsütő kemence a lépcső mögött, amely a lakótérre vezetett, és mindenhol kis zugok, könyvek, párnák. Igazán hívogató volt. Mindig olyan érzésem volt, mintha hazaérkeznék, bár ez talán nem is csoda, tekintve, mennyi időt töltöttem itt fiatalabb koromban, a pultnál lógva.

– Ells, már akartam kérdezni – mondta Josie, kihasználva a kora esti nyugalmat, és lehuppant egy bárszékre. – El tudnál vállalni még pár műszakot?

Josie egyébként a legjobb barátnőm, aki Ericnek, a pub vezetőjének a lánya… Azóta ismerjük egymást, amióta az eszemet tudom.

– Mikorra gondoltál?

– Ebédidő, esték… ami belefér. Őszintén szólva már nagyon le vagyok strapálva. A műszak végére szétmegy a lábam, a hátam… – Fájdalmasan grimaszolt, miközben a derekát dörzsölgette. – És különben is, már alig férek el a pult mögött. – Nevetett, miközben lenézett hatalmas pocakjára, amin feszült a blúz. Még hat hét volt a szülésig, de valóban kezdett nehézkessé válni számára a mozgás az amúgy is szűkös pult mögötti részen. – Apám most keres új munkaerőt, de gondoltam, addig is, ha szeretnél több órát…

– Persze, szívesen vállalok annyit, amennyi csak belefér a kutyasétáltatások mellett.

Josie felvonta a szemöldökét, szája sarkában elnéző mosoly játszott. Ő is azon kevesek közé tartozott, akik nem hitték el, mennyire megváltozott az életem pár hónap alatt. A kiskosztümök, a magas sarkú cipők és a festett körmök helyett immár farmer, melegítő, gumicsizma és a természet illata jellemez. És nekem ez az új én nagyon is tetszett.

– Fantasztikus! Életmentő vagy – mondta.

– Furcsa lesz nélküled a pult mögött. Kivel fogom megbeszélni az aktuális pletykákat?

Josie a legrégebbi barátnőm. Anyáink a Százszorszép baba-mama klubban ismerkedtek meg huszonnégy évvel ezelőtt, és azonnal elválaszthatatlan barátok lettek. A kapcsolatuk egészen addig tartott, míg Josie anyukája, Miriam, hirtelen, rövid betegség után el nem hunyt. Akkor Josie még csak kamasz volt. Mint az anyáink, mi is első perctől barátok lettünk. Együtt jártunk iskolába, közösen ünnepeltük a születésnapunkat, együtt nyaraltunk, és mindenfélét megosztottunk egymással. Aztán az élet más utakra vitt minket: Josie a házasság és anyaság biztonságát választotta, én a karriert, de a barátságunk töretlen maradt. Mikor Josie megtudta, hogy hazaköltözöm, rögtön szólt az apjának, hogy adjon nekem munkát a kocsmában, így esténként újra együtt lóghattunk a pult mögött, „munka közben”.

– De tényleg, te csak pihenj minél többet – mondtam neki. – Ha megjön a baba, sok nyugtod nem lesz, és ahogy apádat ismerem, már a kicsi első foga előtt visszavár a pult mögé.

– Igazából én is erre számítok – sóhajtott –, mert szükség lesz a pénzre. De lehet, hogy végül nem így lesz.

– Tényleg? – Odahúztam egy széket, és leültem mellé. Az egyedüli vendégeink, Bill és Tony, a törzsvendégeink, épp a sarokban ültek egy pohár sörrel, és világmegváltó beszélgetést folytattak, úgyhogy volt egy kis időnk. – Miért mondod ezt?

– Apám bérleti szerződése hamarosan lejár, és nem tudja, meg fogják-e hosszabbítani. Állítólag eladják a helyet, úgyhogy még nem tudjuk, mi lesz. Azt sem, ki veszi meg, és mit akar majd kezdeni vele. Apa azon gondolkodik, lehet, hogy ideje lenne továbblépni.

– Ne! Ugyan már! Az apád a szíve-lelke ennek a helynek. Nélküle már nem lenne ugyanaz. Nem akarják megtartani?

– Attól függ, ki veszi meg. Ha valami étteremlánc, biztos változtatni akarnak majd, saját embereket hoznak, talán bisztró lesz belőle… Vagy ami még rosszabb: lesz tévé sportcsatornákkal, meg biliárdasztal…

– Pfuj, remélem, nem.

Mindketten megborzongtunk a gondolattól. A Dog & Duck bája pont az volt, hogy megőrizte a régi, autentikus hangulatot. Igazi kocsma volt, menedék a világ zaja elől. Nem voltak hangos tévék, villogó gépek vagy üvöltő zene. Eric, Josie apja, közösségi hellyé formálta a pubot, ahol az ale-rajongók, a fiatal párok és családok mellett helyet kaptak a könyvklub tagjai, az olasz társalgási csoport, meg azok a srácok is, akik varázskártyákkal játszottak egy sarokasztalnál. Mindenkit szívesen láttak, amíg tisztelettel bántak a többiekkel. Ha nem, Eric diszkréten, de határozottan kezelte a helyzetet.

– Ne mondj senkinek semmit, jó? – kérte Josie aggodalmasan. – Apám nem akarja elkiabálni, még nem tud semmi biztosat.

– Persze – mondtam, miközben belém hasított a gondolat, hogy ez a hely talán tényleg megváltozik. Egész este ez járt a fejemben, még akkor is, amikor Josie már hazament. Őszintén szólva el sem tudtam képzelni, hogy a kocsma más legyen, mint most: minden és mindenki, aki számított, ott volt benne. És hogy valaki másnak dolgozzak, mint Ericnek? Elképzelhetetlen. A családjaink mindig közel álltak egymáshoz, és rengeteg szép emlék kötött ide: nyári partik, jótékonysági estek, karácsonyi ünnepségek. Fájdalmas volt belegondolni, hogy ezek talán már nem térnek vissza.

– Szia, szívem!

Felnéztem a gondolataimból. Épp poharakat törölgettem, amikor meghallottam a hangot. Egyetlen ember szólított így: Johnny Tay. Elmosolyodtam, próbálva figyelmen kívül hagyni a mellkasomban felkúszó nyugtalanságot, és felvettem a barátságos pultoslánymosolyt.

– Szia, Johnny! Jöhet a szokásos?

– Nem, most nem maradok. Csak beugrottam köszönni. – Lábujjhegyre állt, áthajolt a pulton, tenyerébe fogta az arcomat, és egy nagy puszit nyomott a számra. Finom illata volt: fűrészpor, friss levegő, fű. – Átmegyek a The Bellbe meccset nézni, de visszafelé benézek, és hazakísérlek. Beugorhatnánk hozzám egy pohár italra.

– Ne fáradj, szerintem ma korán lefekszem.

– Ugyan már, szívesen megvárlak. Úgyis erre jövök vissza. – Rám kacsintott világoskék szemével.

– Rendben, akkor találkozunk később.

Ez volt a baj Johnnyval. Túlságosan is szerethető. Alapból kedves és elbűvölő. Szerettem, sőt imádtam Johnnyt. A hatodévben lettünk igazán jó barátok. Együtt lógtunk a suliban, panaszkodtunk a tanulásra, terveztük a nyarat, lődörögtünk a parkban, órákig üldögéltünk a Dog & Duck kertjében, mindent megbeszéltünk. Elkerülhetetlen volt, hogy a kapcsolatunk romantikusra forduljon. Egy nyári szerelem volt. Csodás és rövid. Ősszel, mikor egyetemre mentem, véget is ért.

Mi vitt rá, hogy azt gondoljam, jó ötlet ott folytatni, ahol évekkel ezelőtt abbahagytuk?

Ó!

Az első hétvégén, amikor hazaköltöztem, gondolkodás nélkül visszazuhantam Johnny karjaiba. Túl könnyű volt. Imádtam a hangját, a mosolyát, és jó volt újra megosztani egymással, mi történt velünk az elmúlt években. Az élet más utakra sodort minket. Én tanultam, képesítést szereztem, remélve, hogy mindig lesz állásom. Johnny asztalosinas lett egy helyi cégnél, majd a tehetségének köszönhetően saját, egyedi konyhabútorokat készítő vállalkozást alapított. Nem is csoda, hiszen ha valamit el lehet mondani róla, az az, hogy igazán ügyes keze van…

Most viszont tisztán láttam: Johnny és én két külön világhoz tartozunk. Barátként jobban működtünk, de Johnny ezt nem látta. „Szívemnek” szólított, bejárt a kocsmába, ha dolgoztam, és már a jövőről beszélt. Persze csak két-három hétre előre, de akkor is frászt kaptam tőle.

Bár az eszem azt súgta, ideje lenne lezárni ezt az egész kalandot, egyre jobban belegabalyodtam, és egyre hangosabbak lettek a vészcsengők a fejemben.

A hazaköltözés célja az volt, hogy tisztábban lássak, és nyugodtabb, egyszerűbb életet éljek. Ehhez képest nap mint nap egyre bonyolultabbnak tűnt minden.

Jegyezd meg: sürgősen kezdeni kell valamit a Johnny nevű problémával!


Harmadik fejezet

– Tessék, kedvesem. Ez a tiéd, Ellie.

Még csak a másnapi műszakom elején tartottam, amikor Polly Samson, a szomszéd virágüzlet vezetője megjelent előttem, karjában egy gyönyörű csokor virággal.

– Hűha! Nagyon szép. Köszönöm! Igazán nem kellett volna.

– Ugyan már. Utálom, ha a virágok kárba vesznek, és tudom, hogy nálad jó helyre kerülnek.

Átvettem tőle a csokrot, kerestem egy vázát, és a kandallóra tettem őket, majd hátrébb léptem, hogy megcsodáljam az összhatást.

– Tökéletes! Haza akartam vinni, de úgy érzem, itt van az igazi helyük, nem gondolod?

Imádtam ezeket a csendes kora esti órákat a kocsmában, amikor volt időm beszélgetni azokkal a vendégekkel, akik ilyenkor betértek. Később estére gyakran annyira beindult az élet, hogy még levegőt venni sem volt időm, úgyhogy mindig kihasználtam ezeket a nyugalmas perceket.

Dobtam pár jégkockát egy pohárba, ráöntöttem egy adag narancslevet, és Polly kezébe nyomtam. Azonnal belekortyolt, szeme felcsillant, ahogy a hideg ital elérte a kellő hatást.

– Szóval, nem bántad meg? – kérdezte. – Hogy visszajöttél ide? Gondolom, a londoni évek után Little Leyton eléggé unalmasnak tűnhet.

Pollyt még az iskolából ismertem. Akkoriban nem voltunk közeli barátok. Ő eggyel fölöttem járt, és teljesen más körökben mozogtunk, de az utóbbi hónapokban, mióta egymás mellett dolgoztunk, közelebb kerültünk.

– Más, azt elismerem. De ez az otthonom. Ide tartozom. Imádom ezt a közösséget. Londonban ilyesmit sosem éreztem. Vagy csak én nem találtam meg. Az életem korán kelésekből, hosszú napokból és még hosszabb estékből állt. Csak most, hogy kiszálltam a mókuskerékből, látom, mennyire ki voltam merülve. Egyetem után azonnal munkába álltam, közben a könyvelői vizsgáimat csináltam. Hatalmas nyomás volt rajtam. Rettenetes volt, amikor olyan hirtelen kirúgtak, de most már valahol áldásnak érzem. Lehetőséget adott arra, hogy visszalépjek, és végiggondoljam, mit is akarok igazán.

Polly bólintott, újra ivott a narancsléből. Vállát megemelte, majd mély sóhajjal engedte ki a feszültséget.

– Remélem, hogy maradsz, Ellie. Jó, hogy itt vagy. Egészen feldobtad a helyet, az biztos.

Ez nagyon kedves dolog volt tőle. Polly alacsony termetű, de hatalmas szívű nő volt. Szőke bubifrizurája lengett, világoskék szeme csillogott, valahányszor beszélt. Már csak a látványától jobb kedvem lett. Mivel pont a szomszédban dolgozott, műszak előtt vagy után gyakran beugrottam hozzá egy kávéra, beszélgetni egy kicsit. Rendszeresen a pult mögötti széken üldögéltem, bűvölten néztem, ahogy a virágokból szakértő kezével gyönyörű csokrokat és virágkompozíciókat készített.

– Nem tudom, meddig maradok – vallottam be. – Szeretem ezt a munkát és a kutyázást is, de egyik sem tűnik hosszú távú lehetőségnek. Valószínűleg előbb-utóbb vissza kell térnem a könyveléshez. Kár lenne veszni hagyni azt a tudást. Végül is ezért tanultam.

Ez így is volt, mégis amikor kimondtam ezeket a szavakat, megint megkérdőjeleztem, tényleg akarom-e én azt az életet újrakezdeni. Most, hogy jobban belegondoltam, már hónapok óta feszített valami belül, és halk, de makacs nyugtalanság mardosta a gyomromat: lehet, hogy az az életút, amiért annyit küzdöttem, nem is igazán nekem való?

– Szóval nem hagytál ott senkit Londonban? – kérdezte Polly, miközben a kissé kényelmetlen széken mocorgott, szájának sarka sejtelmes mosolyra húzódott.

Oldalra döntöttem a fejem, direkt félreértve a kérdést.

– Csak gondoltam… hátha egy férfi miatt jöttél vissza. És összetört szívvel menekülsz…

– Á, nem! – sóhajtottam. – A londoni négy évem alatt alig pár randim volt, így is lehet, sokat mondok.

– Tényleg? – Polly szája tátva maradt. – Én meg azt hittem, az én szerelmi életem szánalmas.

– Bizony – kuncogtam. De nem tudtam megsértődni. Szomorú, de igaz. – Az igazat megvallva, sokáig nem is érdekeltek a pasik, annyira a munkámra koncentráltam. Mire meg éreztem volna magamban a vágyat, hogy ismerkedjek, valahogy sosem jött össze. Talán ha akkor mégis történik valami, most nem is jöttem volna haza.

Egy kis szomorúság szúrt belém, ahogy a kimaradt lehetőségeken tűnődtem.

– Mindenesetre úgy tűnik, Johnnyval most jól megvagytok. Ez jó jel, nem? Néha azt gondolom, ezek a dolgok nem véletlenül történnek. Lehet, hogy sorsszerű, hogy hazajöttél, itt vagy a kocsmában… ismét Johnny mellett.

– Mi? Nem! – vágtam rá gyorsan, talán kissé túl élesen is. Felpattantam a székről, és elkezdtem összeszedni az üres poharakat. – Mi nem vagyunk igazából együtt. Johnnyval csak barátok vagyunk. Semmi több.

Polly kérdőn felvonta a szemöldökét, szeme hitetlenkedve kerekedett el.

– Komolyan! – hárítottam, igyekezve magamat is meggyőzni.

– Hmm, oké. Csak nem hiszem, hogy Johnny is így gondolja.

– Hát pedig jó lenne – sóhajtottam. Ha már mások is párként láttak minket, akkor ez a helyzet sokkal komolyabb volt, mint hittem.

– És te? – kérdeztem gyorsan, másra terelve a figyelmet. – Neked van valakid?

– Nincs – hajtotta le a fejét Polly. – Az egyetlen biztos dolog Little Leytonban, hogy borzasztó kevés az elérhető, fiatal férfi. Jó lenne már találkozni valakivel, de itt? Hol és hogyan?

– Igen… – sóhajtottam együttérzően, és körbepillantottam. Bill és Tony, kedves hatvanas éveikben járó törzsvendégeink kortyolgatták a sörüket a félreeső sarokban, egy csoport építőmunkás épp most érkezett a műszak után, a tegnapi meccsről beszélgettek, és Arthur, aki szerintem már a nyolcvanat is betöltötte, egy könyvbe mélyedt az ablak melletti padon. Hm. Ha a Dog & Duck alapján kellett ítélni, akkor igaza volt.

– A munkád során nem találkozol helyes pasikkal?

– Ó, dehogynem. Csak mind házas vagy épp udvarol valakinek. Végül is virágboltban dolgozom, ne felejtsd. Nem a legjobb hely, ha szingli férfit akarsz találni.

– Jogos – bólogattam.

– Egyszer talán megpróbálkozom a netes társkereséssel. Eddig sosem vonzott, de lehet, mégis megérne egy próbát, vagy különben…

– …mehetsz apácának – fejeztem be helyette egy félmosollyal, majd megfordultam, hogy köszöntsem az oldalsó ajtón belépő új vendéget. A férfi lehajtotta a fejét, hogy beférjen a gerendák alatt, majd a pultra tette a kezét, és rám emelte a tekintetét.

– Jó estét kívánok, uram. Mit… – Megakadtam, ahogy találkozott a tekintetünk, és belém hasított a felismerés. A szívem máris hevesebben vert. – Ó, helló… Mit adhatok?

Ott állt előttem a folyónál látott férfi, csak most épp a két kutyája nélkül. Magas, férfias alakja betöltötte a kocsma kis zugos terét. Közelről újraértékeltem az első benyomásomat. Magas – pipa. Még magasabb és szélesebb vállú, mint emlékeztem. Sötét haj – pipa. Csokoládébarna szeme érdeklődve csillogott, sötétbarna haja kócosan göndörödött a gallérjánál. Jóképű – pipa. Markáns arcél, finom borostával az állkapcsán, ajka fölött pedig egy alig észrevehető heg. Ó, igen. Határozottan jóképű. Oldalról észrevettem, hogy Polly felvonta a szemöldökét, és a szája sarkában megbúvó félmosoly arról árulkodott, hogy nagyon is elégedett legújabb vendégünkkel. Mintha a randizás istennője kihallgatta volna a beszélgetésünket, és most egy kis reménysugarat küldött volna nekünk ezzel a férfival, mondván: „Ne adjátok fel!”

– Szia! – mondta meleg, ismerős mosollyal. – Egy korsó specialt kérek.

Miért remeg a kezem? Óvatosan csapoltam a sört, örülve, hogy leköthetem a figyelmemet a pohárban aranyló itallal, és közben összeszedhetem magam.

– Szóval – szólalt meg, miután belekortyolt a sörbe, és nyelvével lassan letörölte az ajkán maradt habréteget –, hogy van a kutyád?

Sokszor láttam már ilyet: férfiak tucatjai nyalogatják a szájuk széléről a sörhabot. De ez most… egészen új élményt jelentett.

– A kutyám? Ja, igen. A kutyám… – Mi bajom van? Mintha életemben először látnék jóképű férfit! Oké, lehet, hogy tényleg rég volt. – Mila jól van. Vagyis Milo. Igen, azt hiszem jól van. Milóra gondolsz, ugye?

A férfi vállat vont, értetlenül nézett rám. Te jó ég! Honnan is tudhatta volna a nevét? És most mit gondolhat rólam? Az első találkozásunkkor a folyóban lubickoltam, csuromvizesen másztam ki, mintha ez teljesen normális lenne, most meg itt vihogok, mint egy idióta.

– Igen, Milo jól van – mondtam. – Bár nem is az én kutyám. Csak vigyáztam rá. Ebből élek. Mármint… amikor épp nem itt dolgozom. Kutyasétáltatás, kutyafelügyelet… és sört csapolok.

Csak beszéltem és beszéltem. Túl sokat árultam el magamról, de képtelen voltam leállni. Mindig összevissza beszélek, ha ideges vagyok.

– Tessék, itt van a névjegyem. – Előhúztam egyet a farzsebemből, és átnyújtottam. A férfi átvette, forgatta az ujjai között, kedvesen elmosolyodott. Szegény ember. Csak egy sört akart, nem az én bénácska reklámszövegemet.

– A kutya legjobb barátja, Ellie Browne – olvasta fel a nevet. Hangja mély volt, és sima, és megnyugtatóan hatott, bár lehet, némi gúny is vegyült bele. – Sokoldalú hölgy, úgy látom – tette hozzá egy félmosollyal.

– Igen, nos… szeretem, ha van tennivalóm.

Briliáns, Ellie. Egyszerűen briliáns.

A háttérben Polly felhúzta a vállát a füléig, szeme összeszűkült, arcán kínos fintor jelent meg, miközben egy határozott elvágó mozdulatot tett a torkánál. Egyértelmű: fogd be, Ellie.

– Nagyszerű – bólogatott a férfi. – Láttam, hogy értesz a kutyákhoz.

Szarkazmus? Mintha kinevetne. Vajon mire gondol? Hogy milyen kutyasuttogó az, aki majdnem belefojtja a rábízott ebet a vízbe, miközben ő maga sárban, vízben dagonyázik? Atyaég! Bárcsak visszavehetném a névjegyem, de ő már betette a belső zsebébe. Nem hiszem, hogy az ügyfelem lesz.

Szerencsére pont akkor sétált be hátulról Eric, és hatalmas, kedélyes lénye egy csapásra felmelegítette a kissé fagyos hangulatot.

– Minden rendben, kicsim? – kérdezte Eric, miközben megölelt. Átfogtam a derekát, a fejemet a mellkasának döntöttem, és szorosan átöleltem. Eric számomra olyan volt, mint egy második apa, főleg most, hogy az igazi épp Dubajban éli a fényűző életét.

– Igen, minden rendben – feleltem vidáman, miközben kihúzódtam az öleléséből, tudatában annak, hogy a férfi figyel minket. Úgy döntöttem, ideje letakarítani a sörcsapot. Jó ürügy volt arra, hogy eltereljem a figyelmem a férfiról, aki látszólag az összes oxigént kiszívta a helyiségből. Szerencsére a kínos pillanatokat mind én okoztam. Eric barátságosan üdvözölte őt, mintha régi ismerősök lennének, nevetgéltek és beszélgettek. A férfi teljesen otthonosan mozgott a kocsmában, pedig én még sosem láttam itt. Ketten folytatták a beszélgetést, én pedig örömmel húzódtam háttérbe, és visszatértem a munkámhoz. A szívverésem lassan normalizálódott.

Polly követett a hátsó pulthoz, és fejét csóválva átnyújtotta az üres poharát.

– Ez igazán jól ment, Ells, igazán…

– Mi?

– Talán ezért nem megy nekünk a randizás. Egy jóképű pasi belép az ajtón, és te totál összeomlasz.

– Egyáltalán nem!

– Hát… de igen.

– Csak kicsit zavarban voltam, ennyi az egész. Múltkor találkoztunk, amikor az egyik kutyát sétáltattam, és… – Itt elhalt a hangom. Nem akartam felidézni a megaláztatást. Csak reméltem, hogy ma este nem tettem rá még egy lapáttal. Bár Polly arckifejezése alapján… lehet, hogy mégis megtettem.

Polly kuncogott.

– Na, én lelépek, de hamarosan találkozunk, ugye? – Tekintete a férfi irányába siklott, aki épp egy széken ült. – De azt ugye belátod, hogy eszméletlenül jó pasi?

– Az lenne? – kérdeztem közömbösen, meg sem próbálva odanézni. – Nem is vettem észre. – Nagyon.


Negyedik fejezet

Szerencsére sem időm, sem kedvem nem volt megerősíteni Polly véleményét a férfit illetően, mert hamarosan egymás után érkeztek a vendégek, és a kocsma gyorsan megtelt. Sört csapoltam, poharakat szedtem össze, teljesítettem a rendeléseket. A háttérzaj, vagyis a beszélgetések, a nevetések és a poharak koccanásának hangjai, mindig kellemes melegséggel töltötték el a szívemet. Ez a munka sosem tűnt nehéznek, hiszen olyan emberek között lehettem, akik tényleg jól érezték magukat.

Később, mikor a vendégek kezdtek elszállingózni, Eric odalépett mellém a pult mögött, barátságosan a vállamra tette apáskodó kezét, majd finoman a pultnál ülő ismeretlen férfi felé fordított.

– Tudod, ki ő, ugye?

Finoman elmosolyodtam, fogalmam sem volt, ki lehet, de kezdtem sejteni, hogy talán tudnom kellene. Most, hogy Eric szóba hozta, valóban ismerősnek tűnt. Talán híres ember? Volt benne valami könnyed magabiztosság, nyugodt, laza, de mégis: „nézz csak meg jól!” kisugárzás. Hmmm… Talán hasonlított arra a heves természetű tévés séfre? Vagy lehet, hogy színész, abból a sötét hangulatú sorozatból, amit a minap néztem. Mélybarna szemek, markáns állkapocs, rendezetlen haj és széles, sokat ígérő ajkak. Hmmm, hát igen… nagyon is ismerős. Jaj, Ellie, elég!

– Ellie? – szólalt meg Eric, és enyhén oldalba bökött.

– Elnézést, bocsánat – kaptam oda a fejem. Szégyenkezve konstatáltam, hogy már jó ideje bámultam a férfit, sokkal tovább, mint az illendő lett volna. – Nem, nem ismerem. Ismernem kellene?

– Ő Max Golding. Noel unokája.

– Noel? – értetlenkedtem. Ki a csuda az a Noel? És miért játszik velem Eric kvízműsorosat, mintha épp a Legyen Ön is milliomos!-ban lennék?

– Igen. Noel, tudod, Noel – bólintott a kandalló mellett lévő hintaszék felé.

– Te jó ég! Noel Golding! – Persze hogy tudtam, kiről van szó. – Te vagy Noel unokája? Ez csodálatos! – Sugárzott az arcom, bár egy pillanat alatt bevillant, hogy ez a kifejezetten jóképű férfi most minden kétséget kizáróan úgy gondolja, nincs ki mind a négy kerekem.

– Ismerted?

– Igen, ismertem. Egy tünemény volt. Mindig mosolygott, kedves volt mindenkivel. Végzősként kezdtem itt dolgozni, akkor ismertem meg őt. Őszintén érdeklődött irántam, mindig megkérdezte, hogy megy a suli, mi újság. Nagyon szerettem. Az egyik kedvenc vendégem volt.

Noel annyira hozzátartozott a kocsmához, mint a kövezett padló, a tölgyfa gerendák vagy az ólomkeretes ablakok. Órát lehetett hozzá igazítani. Mindennap pontban délben jött be egy korsó ale-ért, egy órán keresztül kortyolgatta, beszélgetett, vagy ha nem volt más, újságot olvasott, aztán visszasétált a főutca mögötti kis házikójába ebédre. Este pedig visszatért, akkor már két korsóval ivott, amit zárásig szépen beosztott. Imádni való öregúr volt, mindig csillogott a szeme. Épp úgy, mint most az unokájának, aki figyelmesen nézett rám. Éreztem, ahogy az arcomat elönti a pír. Furcsa, de nem emlékeztem, hogy Noel valaha is ilyen hatással lett volna rám, vagy hogy egyáltalán említette volna, hogy van unokája. Hol rejtegette eddig?

– Köszönöm! Jó ezt hallani. Mindenki csak szépeket mond róla.

Max egy pillanatig még mélyen a szemembe nézett. Látszott rajta, hogy tényleg meghatják a szavaim. Amikor az egyik vizsgaidőszak alatt hazalátogattam, megtudtam, hogy Noel rövid betegség után meghalt. Mindenki, aki ismerte Little Leytonban, és ez szinte az egész várost jelentette, megérezte a hiányát. Ilyen ember volt: az, aki nyomot hagy az életedben, aki szebbé teszi a napjaidat, pusztán azzal, hogy létezik. Halála után hónapokig üresen állt a kandalló melletti hintaszék az iránta való tiszteletből.

– Te mindig itt laktál a környéken? – kérdeztem, remélve, hogy nem vagyok tolakodó. Arra sem emlékeztem, hogy Noelnek családja lett volna.

– Nem. Akkor jöttem, amikor a nagyapám beteg lett. Azért jöttem csak, hogy ápoljam. Örülök, hogy így döntöttem. Csupán pár hétig élt még azután, hogy megérkeztem, de legalább együtt lehettünk. Aztán… hát, megszerettem a környéket, úgyhogy maradtam.

– Tényleg? – Furcsa, hogy korábban sosem futottam össze vele itthon. – Ez egy csodás hely, nem? A táj, a sétautak, igazi kutyasétáltató paradicsom.

Úgy tűnt, ő is erre gondol, mert mosolyogva bólintott.

Gyorsan elvégeztem a hátralévő pultos teendőket, és épp a kabátomat húztam fel, amikor nyílt az ajtó, és Johnny lépett be.

– Szia! Minden rendben? – köszöntötte Maxet széles mosollyal, mintha ők is ezeréves barátok lennének. Komolyan, mindenki ismeri ezt az embert, csak én nem? – Aztán bejött a pult mögé, átkarolta a derekamat, és egy hatalmas puszit nyomott az arcomra, ami egy vizes foltot hagyott maga után. Minden önuralmamra szükségem volt, hogy ne töröljem le azonnal. Zavartan Maxre pillantottam, aki láthatóan figyelt, miközben Johnny úgy ölelt, mintha egy plüssmackót szorongatna.

– Örülök, hogy megismerhettelek… Ellie – mosolygott Max, és én ostobán boldog voltam, hogy emlékezett a nevemre. Ahogy kimondta, az istenek zenéjének tűnt. Max felállt, kezet rázott Erickel, biccentett Johnnynak, majd kilépett az ajtón, ügyesen kikerülve a gerendákat. Egy biztos: Max Golding minden porcikájában férfi volt. Johnny pedig, aki körülöttem sertepertélt lelkesen, inkább emlékeztetett egy tanulásra váró kölyökkutyára.

* * *

Később, ahogy Johnny karjában feküdtem, a hajam szétterülve a párnán, arra gondoltam, talán elhamarkodtam az ítéletemet a férfiasságát illetően. Jó, nem terveztem, hogy nála kötök ki aznap este, de valahogy mégis így történt. Mindig így történt. Elégedetten sóhajtottam, beleszédülve az illatába, ami egyszerre volt csábító és ismerős. Határozottan volt érzéke a gyengéd érintésekhez. Talán a sok fa megmunkálása során tanulta ezt meg, ki tudja.

– Tudod, Ells, örülök, hogy hazajöttél – mondta Johnny, könyökére támaszkodva, szeretettel nézett rám. – Valahogy olyan, mintha el se mentél volna.

Halványan elmosolyodtam.

– Azt hiszem, ezt bóknak veszem.

– Mindenképp. Te örülsz, hogy visszajöttél?

Megfogta a kezem, és megszorította, komoly tekintettel nézett rám. Lehet, hogy csak én képzeltem bele, de a mozdulat mintha többet akart volna mondani.

– Igen… Jó itthon lenni. Bár furcsa is, főleg, hogy anyáék nincsenek itt.

Az utóbbi időben annyira elfoglalt voltam, hogy igazán még nem is tudatosult bennem a hiányuk. De ma reggel érkezett egy csomag Dubajból. Lelkesen bontottam ki, volt benne pár apró ajándék, egy adag datolya, egy színes hűtőmágnes a gyűjteményemhez, és rengeteg fénykép: anyáék a kikötőben, a fényűző új villájuk, az úszómedence, meg ők ketten kiöltözve valami elegáns céges eseményre. Néztem azokat a mosolygós, napbarnított arcokat, és akkor döbbentem rá igazán, mennyire hiányoznak.

– Itt minden olyan ismerős és nyugodt… és mégis, néha úgy érzem, mintha már semmi sem lenne a régi. Little Leyton sokat változott, és én is. Már nem vagyok ugyanaz a lány, aki régen voltam.

– Tudom. És csodásan kivirult, Miss Browne – nevetett Johnny, és játékosan beleharapott a nyakamba.

